EVA Air

EVA Air, ametlikult EVA Airways Corporation, on 1989. aastal Taiwanis loodud lennufirma, mis kuulub erasektorisse. EVA Airi kodulennujaam on Taiwani Taoyuani lennujaam. EVA Airi asutas 8. märtsil 1989 Evergreen Groupi esimees Chang Yung-fa. Lennufirma on üks paljudest Evergreen Groupi tütarettevõtetest. Evergreen Groupi kuuluvad lisaks EVA Airile nii maa- ja meretranspordi, hotellinduse kui ka kaubaveoga tegelevad firmad. Lendude alustamiseks telliti 26 lennukit, 12 Boeingult ja 14 McDonnell Douglaselt, kogumaksumusega üle 3,2 miljardi dollari. Esimese lennu tegi EVA Airi lennuk 1. juulil 1991. EVA Air tegeleb nii reisijate kui ka kaubaveolendudega. Lennufirmal on 68 sihtkohta üle maailma: Aasias (52 sihtkohta), Ameerikas (11 sihtkohta), Euroopas (4 sihtkohta) ja Okeaanias (1 sihtkoht). Viide sihtkohta lendavad ainult kaubalennukid. 2019. aastal lendas EVA Airiga 12 827 305 reisijat ja kaupa veeti 610 411 tonni. See teeb lennukite aastaseks täituvuseks vastavalt 81,58% ja 78,22%. EVA Airi lennukipargi suurus on 84 lennukit. Kasutusel on kaheksa eri tüüpi õhusõidukeid: Boeing 777-300ER (33 lennukit), Boeing 787-9 (4 lennukit), Boeing 787-10 (4 lennukit), Airbus A330-300 (9 lennukit), Airbus A330-200 (3 lennukit), Airbus A321-200 (24 lennukit), ATR72-600 (2 lennukit) ja Boeing 777F (5 lennukit). 2022. aastaks lisandub veel 16 Boeing 797-10 lennukit. EVA Airi juhivad esimees Lin Bou-Shiu ja president Sun Chia-Ming. Ettevõttes on kokku 11 586 töötajat, kellest 1385 on piloodid, 4315 lennusaatjad ja 5866 administratiivtöötajad. EVA Air on alates 2013. aastast Star Alliance’i, maailma suurima lennufirmade ühenduse liige. Ühenduse liikmed teevad koostööd, et pakkuda reisijatele võimalikult palju lennusihtkohti. Praegu saab Star Alliance’i liikmete kaudu reisida enam kui 1300 sihtkohta. EVA Airi põhiväärtused on „turvalised ja õigeaegsed lennud; sõbralik ja professionaalne teenindus; tõhusad ja uuenduslikud lennuühendused“ . Turvalisuse tagamiseks kasutab ettevõte riskihindamissüsteemi FORAS (Flight Operations Risk Assessment System), millega analüüsitakse enne igat väljumist lennuga kaasneda võivaid ohte. Arvesse võetakse nii meeskonna- ja ilmastikuinfot kui ka lennujaamade ning lennukiga seotud riske. Andmete põhjal koostatakse raport, millega peavad kõik lennumeeskonna liikmed kursis olema. Samuti on EVA Airi jaoks oluline, et nende tegevusel oleks võimalikult väike keskkonnamõju. Ettevõtte on loonud komisjoni, mis jälgib keskkonnahoiuga seotud eesmärkide täitmist. Lennufirma panustab ka kohaliku kogukonna arengusse. 2018. aastal annetas EVA Air 94 miljonit Taiwani dollarit spordi- ja kultuuriürituste korraldamiseks ning kohaliku looduskeskkonna parandamiseks. Viimasel viiel aastal (2015–2019) on EVA Air tulnud Skytraxi koostatud maailma paremate lennufirmade nimistus esikümnesse. Samuti on Skytrax hinnanud EVA Airi viie tärni vääriliseks lennuettevõtteks. Eriliselt on välja toodud esmaklassiline pardateenindus ja lennujaamateenindus Taoyuani lennujaamas. Tripadvisori koostatud maailma parimate lennufirmade nimekirjas oli EVA Air 2019. aastal kolmandal kohal. "About EVA Air - EVA Air | Global". Vaadatud 4. märtsil 2020. "長榮集團/EVERGREEN GROUP". 08.03.2007. Originaali arhiivikoopia seisuga 8. märts 2007. Vaadatud 7. märtsil 2020. Lev, Michael; Times, Special To the New York (07.10.1989). "COMPANY NEWS; Boeing and McDonnell Get Taiwan Jet Order". The New York Times. ISSN 0362-4331. Vaadatud 7. märtsil 2020. "Company Profile - EVA Air | Global". Vaadatud 7. märtsil 2020. "Star Alliance® Flight Search and Destinations". Vaadatud 6. aprillil 2020. "CSR-EVA Air". Vaadatud 7. märtsil 2020.[alaline kõdulink] "EVA Air 5-Star Airline Rating". Skytrax. Vaadatud 7. märtsil 2020. "Top 10 Airlines in the World 2019 - Tripadvisor Travelers' Choice Awards". Vaadatud 7. märtsil 2020.